
FORSLAG TIL EUROPA-PARLAMENTETS BESLUTNING
om EU-politikkernes rolle i udformningen af den europæiske sportsmodel
(2025/2035(INI))
Europa-Parlamentet,
–	der henviser til artikel 6 og 165 i traktaten om Den Europæiske Unions funktionsmåde (TEUF), som præciserer Unionens kompetencer og indsats på sportsområdet, navnlig fremme af sport i Europa, samtidig med at der tages hensyn til sportens særlige karakter, dens strukturer, der bygger på frivillighed, og dens sociale og uddannende funktion,
–	der henviser til Europa-Parlamentets og Rådets forordning (EU) 2021/817 af 20. maj 2021 om oprettelse af Erasmus+: EU-programmet for uddannelse, ungdom og idræt og om ophævelse af forordning (EU) nr. 1288/2013[footnoteRef:2], særlig kapitel IV om sport, [2:  EUT L 189 af 28.5.2021, s. 1, ELI: http://data.europa.eu/eli/reg/2021/817/oj.] 

–	der henviser til Kommissionens meddelelse af 11. juli 2007 med titlen "Hvidbog om idræt" (COM(2007)0391),
–	der henviser til Kommissionens meddelelse af 18. januar 2011 med titlen "Udvikling af sportens europæiske dimension" (COM(2011)0012),
–	der henviser til sin beslutning af 2. februar 2012 om sportens europæiske dimension[footnoteRef:3], [3:  EUT C 239 E af 20.8.2013, s. 46.] 

–	der henviser til sin beslutning af 14. marts 2013 om aftalt spil og korruption inden for sporten[footnoteRef:4], [4:  EUT C 36 af 29.1.2016, s. 137.] 

–	der henviser til Europa-Parlamentets beslutning af 2. februar 2017 om en integreret tilgang til sportspolitikken: god forvaltning, tilgængelighed og integritet[footnoteRef:5], [5:  EUT C 252 af 18.7.2018, s. 2.] 

–	der henviser til sin beslutning af 19. maj 2021 om udfordringer for arrangører af sportsbegivenheder i det digitale miljø[footnoteRef:6], [6:  Vedtagne tekster, P9_TA(2021)0236.] 

–	der henviser til sin beslutning af 23. november 2021 om EU's idrætspolitik: vurdering og mulige veje frem[footnoteRef:7], [7:  EUT C 224 af 8.6.2022, s. 2.] 

–	der henviser til undersøgelsen med titlen "EU's idrætspolitik: vurdering og mulige veje frem", der blev offentliggjort i juni 2001 af Generaldirektoratet for Interne Politikker[footnoteRef:8], [8:  Undersøgelse bestilt af CULT-udvalget, 2001.] 

–	der henviser til Kommissionens undersøgelse med titlen "Study on the European Sport Model" (Undersøgelse af den europæiske sportsmodel), der blev offentliggjort i 2022[footnoteRef:9], [9:  Generaldirektoratet for Uddannelse, Unge, Idræt og Kultur (Europa-Kommissionen), 2022.] 

–	der henviser til den resolution, der blev vedtaget af Rådet og repræsentanterne for medlemsstaternes regeringer, forsamlet i Rådet, om EU-arbejdsplanen for sport (1. juli 2014 - 31. december 2017)[footnoteRef:10], [10:  ELI: http://data.europa.eu/eli/C/2024/3527/oj.] 

–	der henviser til Kommissionens meddelelse af 14. februar 2024 med titlen "Rapport om gennemførelsen af EU-planen for sport 2021-2024" (COM(2024)0073),
–	der henviser til sin undersøgelse fra juni 2021 med titlen "EU's idrætspolitik: vurdering og mulige veje frem"[footnoteRef:11], [11:  Mittag, J. og Naul, R. (2021), EU sports policy: assessment and possible ways forward, Europa-Parlamentet, forskning for CULT-Udvalget – Temaafdelingen for Struktur- og Samhørighedspolitik, Bruxelles.] 

–	der henviser til Europarådets konvention af 18. september 2014 om manipulation af idrætskonkurrencer (Macolinkonventionen),
–	der henviser til Europarådets reviderede europæiske sportscharter fra 2022[footnoteRef:12], [12:  Revised European Sports Charter, 2022.] 

–	der henviser til EU-Domstolens seneste afgørelser vedrørende sport, herunder sagerne International Skating Union mod Kommissionen[footnoteRef:13], Royal Antwerp Football Club[footnoteRef:14], European Superleague Company[footnoteRef:15] og Lassana Diarra og FIFPRO mod FIFA og URBSFA (C-650/22), [13:  ECLI:EU:C:2023:1012.]  [14:  ECLI:EU:C:2023:1010.]  [15:  ECLI:EU:C:2023:1011.] 

–	der henviser til resolution af 12. december 2021 vedtaget af Rådet og repræsentanterne for medlemsstaternes regeringer, forsamlet i Rådet, om de centrale træk ved en europæisk sportsmodel[footnoteRef:16], [16:  EUT C 501 af 13.12.2021, s. 1.] 

–	der henviser til forretningsordenens artikel 55,
–	der henviser til betænkning fra Kultur- og Uddannelsesudvalget (A10-0000/2025),
A.	der henviser til, at sport er et europæisk offentligt gode og et stadig mere værdifuldt europæisk aktiv – socialt, økonomisk, politisk og kulturelt;
B.	der henviser til, at sport og fysisk aktivitet spiller en vigtig rolle i menneskers liv ved at bringe lokalsamfund og mennesker sammen og forbedre sundhed og trivsel;
C.	der henviser til, at sport fungerer som en vektor for integration, navnlig for personer med færre muligheder;
D.	der henviser til, at sport spiller en afgørende rolle med hensyn til at fremme EU's værdier såsom demokrati, respekt, solidaritet, mangfoldighed og lighed;
E.	der henviser til, at den europæiske sportsmodel understøttes af centrale elementer såsom principperne om solidaritet, bæredygtighed, integritet, inklusion, åben konkurrence og sportspræstationer;
F.	der henviser til, at den europæiske sportsmodel omfatter både elite- og breddeidræt;
G.	der henviser til, at den europæiske sportsmodel omfatter udvikling af kvindesport og fremme af ligestilling mellem kønnene inden for sport;
H.	der henviser til, at der er et foruroligende fald i antallet af frivillige inden for breddeidræt;
I.	der henviser til, at nylige domme fra EU-Domstolen udgør en mulighed for, at EU's politik yderligere kan styrke den europæiske sportsmodel;
J.	der henviser til, at sport står over for en lang række udfordringer, herunder problemer med forvaltning, korruption, aftalt spil, doping, piratkopiering og forskelsbehandling;
K.	der henviser til, at der er en stigende tendens til udenlandske investeringer og ejerskab, trusler fra rent profitorienterede underholdningsmodeller og risici for den konkurrencemæssige balance inden for professionel sport;
Den europæiske sportsmodel: i samfundets tjeneste og til fremme af inklusion
1.	gentager sit urokkelige tilsagn om at forsvare den europæiske sportsmodel, hvor sport tjener samfundsmæssige mål;
2.	anerkender behovet for at beskytte den europæiske sportsmodel og sikre den igangværende bæredygtige udvikling af sport fra græsrodsniveau til professionelt niveau og på regionalt, nationalt og europæisk niveau;
3.	understreger behovet for at videreudvikle den europæiske sportsmodel i overensstemmelse med borgernes interesser, EU's værdier og politiske prioriteter såsom lighed, mangfoldighed, inklusion, sundhed og trivsel, den europæiske sociale model samt EU's konkurrenceevne;
4.	opfordrer alle interessenter til at intensivere deres bestræbelser på at fremme sikker, inklusiv og retfærdig sport med fokus på at fremme ligestilling mellem kønnene, bekæmpe alle former for vold og chikane og forbedre adgangen til sportsinfrastruktur;
5.	understreger den afgørende rolle, som fysisk aktivitet spiller for børn og unge, og fremhæver dens umiddelbare og langsigtede fordele for den fysiske og mentale sundhed samt dens bidrag til udviklingen af unges sociale færdigheder og livsfærdigheder;
6.	understreger den afgørende rolle, som frivillige spiller inden for sport, og anmoder Kommissionen om sammen med medlemsstaterne at udarbejde henstillinger vedrørende frivilligt arbejde inden for sport;
Den europæiske sportsmodel: til gavn for EU's værdier og solidaritet 
7.	understreger den grundlæggende betydning af solidaritetsprincippet med hensyn til at sikre, at sport tjener alles interesser snarere end nogle enkeltes interesser, og gentager behovet for at styrke forbindelsen mellem professionel sport og breddeidræt gennem mere effektive solidaritetsmekanismer;
8.	opfordrer Kommissionen til at fremlægge en undersøgelse, der kortlægger eksisterende finansielle solidaritetsmekanismer og omfordelingsordninger, der dækker forskellige sportsgrene og niveauer i EU, ledsaget af anbefalinger til deres videre udvikling;
9.	opfordrer i denne forbindelse Kommissionen til at støtte retssikkerheden for sportens styrende organer og undersøge behovet for omfordelingsmekanismer mellem store og små ligaer eller konkurrencer og inden for forskellige discipliner, herunder ungdomssport;
10.	understreger behovet for yderligere at øge finansieringen til sport, navnlig under det nye Erasmus+-program for 2028-2034, og for at støtte yderligere synergier mellem andre programmer og fonde;
11.	anerkender Erasmus+-programmets flagskibsrolle med hensyn til økonomisk støtte til breddeidrætsorganisationer og programmets positive indvirkning på borgerne og samfundet;
12.	mener, at bestemmelser om finansiel bæredygtighed er afgørende inden for sport, og understreger behovet for effektivt at håndhæve og ajourføre disse foranstaltninger, herunder passende kontrol med spillernes lønninger i professionel fodbold;
13.	opfordrer indtrængende medlemsstaterne til fortsat at insistere på, at værter for og arrangører af store sportsbegivenheder værner om den europæiske sportsmodels værdier, herunder menneskerettigheder og bæredygtighed;
14.	anerkender den stigende tendens til udenlandske investeringer og ejerskab inden for europæisk sport og opfordrer Kommissionen til at sikre europæisk sports finansielle integritet og konkurrencemæssige balance;
15.	anerkender risikoen for organiseret og økonomisk kriminalitet inden for sport og mener, at der skal sikres streng due diligence i forbindelse med investeringer og ejerskab i europæisk sport, herunder ved at udvide EU's ramme for bekæmpelse af hvidvask af penge til at omfatte professionel sport;
16.	fremhæver behovet for på EU-plan at tage fat på det voksende problem med doping på alle sportsniveauer, herunder massedeltagelse, fritids- og skolesport;
Den europæiske sportsmodel: fremme af kollektiv forvaltning, sportsudøveres rettigheder og fans' stemmer 
17.	anerkender, at sportens autonomi er betinget af god forvaltning, og opfordrer internationale, europæiske og nationale idrætsorganisationer samt interesseorganisationer til at gennemføre de højeste standarder for forvaltning og gennemsigtighed;
18.	glæder sig over den indsats for kollektiv forvaltning, som de styrende organer har gjort, og tilskynder til yderligere skridt for at styrke interessenternes repræsentation i beslutningstagningen med et særligt tilsagn om at sikre inddragelse af sportsudøvere og fans;
19.	opfordrer indtrængende sportens styrende organer til at gennemføre foranstaltninger vedrørende ligestilling, mangfoldighed og inklusion, navnlig for at imødegå den vedvarende underrepræsentation af kvinder i lederstillinger;
20.	understreger behovet for standarder for og kontrol med repræsentativitet som en forudsætning for inddragelse af interessentorganisationer i forvaltningsprocesser;
21.	opfordrer Kommissionen til at fremme den sociale dialog inden for sport som en central beslutningsproces, der er i overensstemmelse med principperne om god forvaltning, og til at forbedre sportens repræsentativitet og inklusion;
22.	foreslår, at Kommissionen hører relevante interessenter om oprettelsen af et sektordialogudvalg for professionel sport i EU;
23.	opfordrer EU-institutionerne til at beskytte og fremme sportsudøveres grundlæggende rettigheder, herunder sociale rettigheder såsom foreningsfrihed, kollektive overenskomstforhandlinger, ikkeforskelsbehandling, anstændige arbejdsvilkår og principper for sundhed og sikkerhed på arbejdspladsen;
Den europæiske sportsmodel: hvordan EU's politik kan bidrage til at styrke og beskytte 
24.	opfordrer Kommissionen til at fremlægge en langsigtet strategi for sportspolitik som reaktion på den stærke politiske fremdrift fra medlemsstaterne og EU-institutionerne med fokus på centrale elementer i den europæiske sportsmodel og til at foreslå konkrete foranstaltninger i denne henseende;
25.	opfordrer Kommissionen til at udfylde sin rolle som traktaternes vogter i en af Unionens vigtigste sociale og økonomiske sektorer ved aktivt at overvåge og imødegå trusler mod den europæiske sportsmodel, såsom udbryderkonkurrencer, der bringer det overordnede sportsøkosystem i fare;
26.	bekræfter på ny sportens særlige karakter, samtidig med at respekten for EU-retten opretholdes, og anerkender, at der ikke findes en universalløsning for anvendelsen af den europæiske sportsmodel på tværs af forskellige sportsgrene;
27.	opfordrer Kommissionen til at udstikke klare retningslinjer for anvendelsen af EU-retten, herunder konkurrenceretten, på sportssektoren, også i lyset af EU-Domstolens seneste afgørelser;
°
°	°
28.	pålægger sin formand at fremsende denne beslutning til Rådet og Kommissionen.

[bookmark: _Toc256000004]BEGRUNDELSE
Sport er dybt rodfæstet i europæernes liv. Uanset om man er fan, sportsudøver, frivillig eller deltager, deler folk i hele Europa en passion for sport – og som politiske beslutningstagere deler vi en passion for at forme sportens rolle i samfundet. Sport er mere end underholdning – det er en del af vores sociale struktur. Den bidrager til at opbygge sammenhængende samfund, fremmer en sund livsstil og lærer os vigtige livsfærdigheder i alle aldre. Den støtter også ligestilling og integration af mennesker med færre muligheder, navnlig mennesker med handicap.
Derudover er sport en voksende økonomisk sektor, der bidrager med 2,12 % til EU's BNP og skaber arbejdspladser til næsten seks millioner mennesker. Europæisk sport er ikke kun et vigtigt aktiv på den globale scene, men fejres også på nationalt plan ved at fremme samarbejdet mellem EU's medlemsstater.
I betragtning af sportens afgørende rolle i det europæiske samfund skal vi nøje overveje, hvordan sporten er organiseret, hvordan den fungerer, og hvordan den styres og udvikles. Som følge heraf har Europa en særlig tilgang til sport gennem den europæiske sportsmodel. Denne model er baseret på principper som retfærdighed, åbne konkurrencer, sportslig fortjeneste og solidaritet mellem alle idrætsniveauer. Disse træk er blevet bekræftet gennem talrige beslutninger, betænkninger og debatter, hvilket viser den brede enighed om betydningen af at beskytte og fremme sport som en af de vigtigste hjørnesten i vores sociale og kulturelle struktur. 
Europas engagement i at styrke den europæiske sportsmodel er klart – men sporten selv står ved et vigtigt vendepunkt. Stigende kommercialisering, udenlandske og statslige investeringer og ejerskab, profitdrevne modeller, udbryderkonkurrencer og forvaltningsproblemer truer sportens integritet og bæredygtighed. Disse udfordringer er ikke begrænset til fodbold. De påvirker en lang række sportsgrene og synes kun at vokse i omfang og kompleksitet, hvilket yderligere afprøver den europæiske sportsmodels modstandsdygtighed. 
Som reaktion herpå fokuserer denne fremadrettede betænkning på, hvad der kan og bør gøres for at imødegå disse udfordringer. Ordføreren fremsætter specifikt konkrete forslag og anbefalinger til, hvordan EU's politik kan afbøde disse udfordringer og spille en rolle i udviklingen og fremme af den europæiske sportsmodel. Betænkningen er struktureret omkring konceptet om, at modellen skal tjene fire specifikke områder. For det første dens rolle i samfundet og fremme af inklusion, for det andet fremme af EU's værdier og solidaritet, for det tredje fokus på inklusiv forvaltning af interessenter og endelig, hvordan EU's politik kan bidrage til at styrke og beskytte den europæiske sportsmodel.
Ordføreren afviser på det kraftigste idéen om, at EU mangler kompetence eller politisk vilje til at støtte europæisk sport. Tværtimod fremhæver denne betænkning et stærkt grundlag af tidligere politiske tiltag, et stigende institutionelt engagement i EU og et voksende partnerskab med interessenter inden for sport på EU-plan. EU-Domstolens seneste afgørelser om sportsforvaltning og sportsudøveres rettigheder skaber en klar mulighed for en stærkere EU-indsats. De understreger behovet for at styrke den europæiske sportsmodel, forsvare værdibaseret sport og sikre, at forvaltningen er i overensstemmelse med EU-retten.
Dette er et afgørende tidspunkt til at fastlægge en langsigtet strategi for den europæiske sportspolitik. Ordføreren opfordrer til fornyet fokus på at styrke de centrale elementer i den europæiske sportsmodel og fremme konkrete tiltag i denne henseende. For at støtte dette arbejde er der behov for en detaljeret vurdering af, hvilke centrale elementer der er udsat for det største pres og skal beskyttes, herunder ved hjælp af passende og tilgængelige retlige midler.
Et fremtrædende eksempel er nødvendigheden af at opretholde en sund balance mellem konkurrencer mellem nationale hold og konkurrencer på klubniveau – en balance, der understøtter solidaritetsmodellen og græsrodsudviklingen på tværs af mange sportsgrene i Europa. 
Ordføreren understreger behovet for en stærkere anerkendelse af sportens særlige karakter i EU-retten og politikudformningen. Dette gælder især konkurrencelovgivningen, den frie bevægelighed og bestemmelserne om statsstøtte. Derfor opfordres Kommissionen i betænkningen til at udstikke klare praktiske retningslinjer for, hvordan EU-retten finder anvendelse på sportssektoren, navnlig i lyset af de seneste afgørelser fra EU-Domstolen. I erkendelse af, at der ikke findes en universalløsning for anvendelsen af den europæiske sportsmodel på tværs af forskellige sportsgrene, opfordres der i betænkningen til overvågning af nye trusler med henblik på at identificere risici for det overordnede økosystem.
En styrkelse af den finansielle solidaritet er afgørende for den europæiske sportsmodels fremtid. Ordføreren opfordrer til stærkere forbindelser mellem professionel sport og breddeidræt gennem mere effektive solidaritetsmekanismer og en mere retfærdig indtægtsdeling. Selv om der allerede findes mange positive eksempler, er der sportsgrene og konkurrencer, hvor finansiel solidaritet er utilstrækkelig, hvilket gør udviklingen af breddeidræt stærkt afhængig af borgere, regionale kommuner eller EU-finansieringsprogrammer. Ordføreren opfordrer derfor Kommissionen til at fremlægge en undersøgelse, der kortlægger de eksisterende finansielle solidaritetsmekanismer og omfordelingsordninger, der dækker forskellige sportsgrene, med konkrete anbefalinger til, hvordan solidariteten kan udvikles yderligere. Der er navnlig behov for omfordeling mellem professionel sport og breddeidræt for at støtte vigtige områder såsom kvinde- og ungdomsturneringer, som er vigtige for sportens udvikling på lang sigt. Det er af afgørende betydning at sikre yderligere midler til sport. I fremtidige programmer såsom Erasmus+ bør sport modtage flere midler fra det samlede EU-budget. 
Ordføreren understreger behovet for solide foranstaltninger til finansiel bæredygtighed for at sikre sportsklubbernes sundhed på lang sigt og deres rolle i lokalsamfundene. Betænkningen omhandler også den stigende tendens til udenlandske og statslige investeringer og ejerskab samt rent profitorienterede underholdningsmodeller, som truer den europæiske sports finansielle integritet og konkurrencemæssige balance. Uden passende sikkerhedsforanstaltninger er der en alvorlig risiko for konkurrenceforvridning og underminering af de sociale værdier, der ligger til grund for den europæiske sportsmodel.
Selv om anvendelsen af den europæiske sportsmodel kan variere på tværs af sportsgrene, er dens centrale værdier og forvaltningsstandarder universelle. Disse omfatter menneskerettigheder, lighed, mangfoldighed, inklusion og de bredere principper i den europæiske sociale model. Med henblik herpå opfordrer betænkningen alle aktører til at øge indsatsen for at garantere sikker, inklusiv og lige sport med særlig vægt på at støtte ligestilling mellem kønnene, bekæmpe alle former for vold og chikane og gøre sportsinfrastrukturen mere tilgængelig. 
Covid-19-pandemien afslørede også sårbarheder i sportsøkosystemet, navnlig det kraftige fald i frivilligt arbejde inden for sport. Anerkendelse af de færdigheder og kvalifikationer, der er opnået gennem frivilligt arbejde, vil ikke blot anerkende de frivilliges indsats, men også tilskynde til større deltagelse og styrke grundlaget for frivilligt arbejde i hele sportssektoren. I betænkningen anmodes Kommissionen derfor om sammen med medlemsstaterne at udarbejde henstillinger på dette område.
En stærk, inklusiv og repræsentativ forvaltning er afgørende for fremtiden for både europæisk sport og den europæiske sportsmodel. Betænkningen understreger behovet for større repræsentation af interessenter i forvaltningen med særlig vægt på at sikre, at sportsudøvere og fans får en reel stemme i beslutningsprocesserne. Ordføreren understreger imidlertid også, at interessentorganisationerne selv skal være egnede til formålet og være i stand til på troværdig vis at påtage sig sådanne roller i forvaltningen af deres sport. Med henblik herpå understreges det i betænkningen, at standarder for og kontrol med repræsentativitet er en forudsætning for inddragelse af interesseorganisationer.
Med udgangspunkt i det vellykkede eksempel fra EU's sektordialogudvalg for professionel fodbold foreslås det i betænkningen, at der nedsættes et sektordialogudvalg for professionel sport i EU. Dette hænger sammen med ordførerens stærke overbevisning om, at der bør gøres mere for at fremme sportsudøveres grundlæggende rettigheder, herunder sociale rettigheder. 
Et centralt budskab i denne betænkning er, at sportens autonomi kun kan opretholdes gennem god forvaltningspraksis. Ordføreren opfordrer relevante internationale, europæiske og nationale idrætsorganisationer samt organer, der repræsenterer interessenter, til at vedtage de højeste standarder for forvaltning og gennemsigtighed. Betænkningen opfordrer også sportens styrende organer til at gøre en større indsats for ligestilling, mangfoldighed og inklusion i sportsforvaltningen med særligt fokus på at tackle den vedvarende underrepræsentation af kvinder og mindretal i lederroller. 
Afslutningsvis søger denne betænkning ikke at omarbejde det, der allerede er blevet sagt om den europæiske sportsmodel – den opfordrer til handling. Da forskellige sportsgrene står over for stigende trusler mod deres principper og værdier, er det afgørende, at EU's politiske beslutningstagere bakker stærkt op om sporten. Vi har ikke råd til at hvile på laurbærrene, når vi står over for reelle og umiddelbare udfordringer.
Europa er fødestedet for moderne sport med fairplay og en konkurrenceånd, der er dybt forankret i dets kultur og historie. Den europæiske sportsmodel er under udvikling, men de principper, der ligger til grund for vores sportspolitik, forbliver uændrede. EU's politik skal styrke og holde sportsorganisationer og interessenter ansvarlige. Det er afgørende, at vi kæmper for modellen på en måde, der respekterer og dyrker sportens unikke karakteristika.

<FootprintIntro>I henhold til artikel 8 i bilag I til forretningsordenen erklærer ordføreren at have modtaget input fra følgende enheder eller personer som led i udarbejdelsen af udkastet til betænkning:</FootprintIntro>
	Enhed og/eller person

	Polish Presidency of the Council of the European Union

	Council of Europe

	FIFPRO

	European Club Association (ECA)

	Union of the European Clubs (UEC)

	FIFA

	UEFA

	European Leagues

	Football Supporters European (FSE)

	European Olympic Committee EU Office

	EU Athletes

	Special Olympics

	Sports Rights Owners Coalition (SROC)

	International Sport and Culture Association (ISCA)

	Play the Game

	The European Organisation for Grassroots Sport (ENGSO)

	European University Sport Association (EUSA)

	President of the European Athlete as Student network

	Sport and Citizenship

	Europe Active

	Panathlon International EU Brussels

	European Association of Sport Employers (EASE)

	A 22 Sports Management

	La Liga

	Stephen Weatherill, Good Governance 4 Sport

	Arnout Geeraert, Utrecht School of Governance

	Federation of the European Sporting Goods Industry (FESI)

	Association Representative Youth In Le Champ Du Sport Et De L'animation (ANESTAPS)

	European Youth Alliance in Sport (EYAS)

	The Association For International Sport for All (TAFISA)

	European Network of Outdoor Sports (ENOS)



Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

